**НАСИЛИЕТО НАД ЖИВОТНИТЕ**

**есе**

 С всеки изминал ден изчезват все повече и повече животни. Но как изчезват? Къде отиват? Някой от вас питал ли се е някога?

 Огледайте се! Говорим за природосъобразен живот, а как действаме? Купуваме си завивки от естествен пух, носим обувки и дрехи от естествена кожа … и какво от това, че са естествени, освен че са по-скъпи. Кой го е грижа дали носиш скъпо или евтино? Освен теб никой не забелязва кожата, от която е направено палтото ти, никой не се интересува от цената му.

 Аз съм от онези хора, които обичат животните и никога не бих ги наранила. Та ние живеем заедно. Нашата планета е дом за всички ни. Животните също си имат душа, сърчице, чувства и семейство. Хранят се, размножават се, грижат се едно за друго. Те са като нас. Когато ги убиваме, за да им вземем козинката, от която да си направим скъпоструващо палто, ние оставяме някое новородено без родител, без грижа, без защита.

Животните също имат чувства – като мен и теб. Те плачат. Те скърбят. Те страдат. За миг си представете, че сте на тяхно място – че вие загубите малкото си, заради нечие чуждо удоволствие. Как се чувствате? Усетихте ли скръбта и страданието, което изпитва беззащитното животно? …

 Съдбата на някои животни е много тежка още от раждането им. Те живеят в клетки, в мизерни условия, лишени от храна и топлина. За капак ние хората ги убиваме, за да печелим от тях или за да си доставим удоволствие, за да докажем, че сме господари на света.

 Всяка вечер гледаме по телевизията какви заплахи дебнат Земята, колко много животински видове изчезват, а следващият кадър рекламира изключително скъпи и модерни обувки от крокодилска кожа, дело на някой актуален моден дизайнер. Не е ли лицемерно! Нима без естествена кожа или без естествен пух няма да оцелеем? Напротив! Пробвайте! Аз лично мога и го правя.

 Смятате ли, че е справедливо да живеем като царе, а толкова много видове да изчезват, за наше удоволствие? Нека всички заедно да спрем насилието и убиването на животни. Нашата планета е създадена да бъде дом за всички – и за хора, и за животни.

Деница Петрова

Клуб „Млад журналист“